| Klasposisies K4, 2017
Geplaas op 30 Desember 2017, 09:50
Begrafnis van Surita, Bentley en Willen
Die begrafnis van Bentley Pieterse, Willen Botha en hul moeder, Surita Botha, vind op 31 Desember 2017 om 11am in die VGK Rosemoor Kerk te George plaas. Baie sterkte aan die familie - u is in ons gebede.
Hulle roep, en die HERE hoor, en Hy red hulle. Die HERE is naby die wat gebroke is van hart, en Hy verlos die wat verslae is van gees - Psalm 34: 17 - 18
Geplaas op 25 Desember 2017, 06:16
Geplaas op 23 Desember 2017, 09:23
Dit is met afgryse en skok dat ons van die afsterwe van twee van ons leerders verneem. Willen Botha, sy broer Bentley Pieterse en hul moeder, Surita Botha, is gister noodlottig in 'n motorongeluk buite Beaufort-Wes beseer. Willen sou volgende jaar in graad R wees terwyl Bentley graad 3 toe sou gaan. Me Botha was 'n maatskaplike werkster.
Ons innige medelye aan hul vader, mnr Willie Botha, asook die res van die familie - ons is saam met u stukkend. Ons dink ook spesiaal aan ons grondslagfase personeel. Mag God u in hierdie ongelooflike seer tyd dra en versterk.
"Moenie bang wees nie. Ek is by jou. Moenie bekommerd wees nie. Ek is jou God. Ek versterk jou, Ek help jou, Ek hou jou vas, met My eie hand red ek Jou." - Jesaja 41:10
"Hy sal al die trane van hul oë afdroog. Die dood sal daar nie meer wees nie. Ook leed, smart en pyn sal daar nie meer wees nie." - Openbaring 21:4
Bentley Pieterse Willen Botha
Geplaas op 7 Desember 2017, 11:21
The Fat Lady Has Sung, die koeël is deur die kerk - ons is klaar! Graag deel ons 'n laaste paar nuusbrokkies met u. Die inligting wat tans verskyn sal vroeg in 2018, wanneer die matriekuitslae op 5 Januarie 2018 bekend gemaak word, in die argief opgeneem word.
Die top 5 klasposisies vir die vierde kwartaal is in pdf-formaat beskikbaar. Kliek hier of bo-aan die bladsy om die dokument af te laai. Grootte = 26KB.
Tydens die saalbyeenkoms van 6 Desember 2017 is die klas wat die hoogste gemiddelde aantal hoenderbraai kaartjies verkoop het, aangewys. Die wenners is die Graad 5R klas, onder leiding van juffrou Linda. Hul het 'n gemiddeld van 2.7 kaartjies per kop verkoop. Die leerder wat die meeste kaartjies verkoop het, is Louis van Wyk, met 11 kaartjies. Die leerders is elkeen met 'n roomys getrakteer en Louis het 'n spesiale prys ontvang. Baie geluk en baie dankie vir die manier waarop julle die fondsinsameling benader het!
Die Grondslagfase se koerant, Die Rietfluitjie, kan afgelaai word deur hier te kliek. Die formaat van die lêer is pdf en behoort op meeste moderne slimfone besigtig te kan word. Die grootte van die lêer =
Heelwat belangrike datums vir 2018 is op die kalender geplaas. Trek gerus u dagboek nader! Alle matriekouers: let asseblief daarop dat die matriekafskeid reeds op 26 Julie 2018 plaasvind.
Weens die voortslepende droogte het die skool pas drie 5000-liter JoJo watertenks aangeskaf. Een tenk staan tans by die LO-saal, een by die pawiljoen en een naby die hoërskool. Die reënwater sal hoofsaaklik aangewend word om die tuin en baan in stand te hou.
Ons doen weereens 'n beroep op al ons dorp se inwoners om water asseblief oordeelkundig te gebruik.
Dan net 'n paar finale reëlings rondom 2018. Die skool heropen op 17 Januarie 2018, om 07:30. Graad 1 tot 6 vergader in die LO-saal en graad 7 tot 12 in die skoolsaal. 'n Nuwe reëling tree volgende jaar in werking: die graad 1 tot 6 se saalbyeenkoms sal voortaan op Vrydae plaasvind. Hierdie reëling los die probleem van leerders wat op die vloer sit op.
Ons volg vanaf 18 Januarie tot 24 Januarie die gebruiklike verlengde skooldag. Verpligte atletiekoefening vind vanaf 7am tot 8am plaas. Daarna volg 'n kort pouse asook die res van die agt periodes. Die skool verdaag dan om 14:00. Ná afhandeling van die Kleure-Atletiek (25 en 26 Januarie) volg die skool die normale akademiese rooster (07:00 - 13:30).
Die buitemuurse rooster kan hier of bo-aan die tuiste afgelaai word. Formaat = pdf; grootte = 137KB.
Ouers, mag u dan 'n vredevolle rustyd saam met u kind(ers) en familie geniet. Baie dankie aan 'n ieder en elk wat HSL se hande neem en ons taak vergemaklik - u weet wie u is! Geseënde Kersgety word u almal toegewens. Wees veilig op die paaie en herlaai die batterye waar u ookal uitspan. Ons sien u in 2018!
Geplaas op 30 November 2017, 13:27
Ná drie weke se (amper!) nimmereindige nasienwerk en administrasie, is die einde in sig. Graag dateer ons vandag die tuiste met 'n lekker lywige inskrywing op - ons was, soos altyd, baie bedrywig.
Graad R Prysuitdeling
Op 23 November is die Graad R's onder leiding van juffrou Anthea en Chantelle by 'n spoggerige geleentheid in die NG Kerksaal vir hul harde werk vanjaar vereer. Agter die skerms was talle hande betrokke, van die laerskool regdeur tot die VOO-opvoeders. Baie dankie! Maar... sonder 'n gehoor preek die dominee immers alleen. Derhalwe 'n groot, groot blyk van waardering aan al ons ouers, opvoeders, mnr Elie, mnr Davids en vriende wat die geleentheid bygewoon het. Wonderlik! Aan die eregaste - baie geluk met elke prys en prestasie. Ons is baie trots op julle!
Graag wens ons die nuwe leiers vir 2018 amptelik geluk! Hulle is, v.l.n.r., Xaya Rose, Elmercia Daniels, Zeete Meyer, Linda Swart, Jürgen Isaacs en Lisa Steyn. Voorwaar 'n gedugte span! Baie geluk, leerders! Dra jou balkie met trots en nederigheid.
Soos u weet is oudisies onlangs vir lidmaatskap tot die Suid-Kaap Kinderkoor afgelê. Die Musiekhuis oorkant Spar het die nodige reëlings in oorleg met die koorleier en die HSL-koördineerder getref - baie dankie! HSL het meer as 30 belangstellendes ingeskryf - fantasties! So... het enige van ons leerders hul oudisies geslaag? Stel dit so: hulle kan 'n koor op hul eie stig! Die volgende leerders was suksesvol:
Sarie Roodtman, Kim-Lynne Medeha, Nicole Grispe, Ranatha Agus, Jaden Roos, Michaela Martin, Eknezel Moli, Keeshia Sny, Maruzanne Willemse, Stefan van Tonder, Anél van Tonder, Jani van Tonder, Cassidy Festus, Heimary Aysley, Chad Fuller, Kyra Kamfer, Linda Swart, Tracey-Lee Jantjies, Juhané Slump en Xaya Rose.
Kinders, dit is 'n ongelóóflike prestasie wat jul vermag het! Die SKKK is een van Suid-Afrika se top-kore - net die beste stemme word gekeur. Daar word beoog om in Oktober volgende jaar aan die ATKV se korekompetisie in Kaapstad deel te neem. Woon die oefeninge dus getrou by. Oefeninge geskied op Donderdae, vanaf 16:00 tot 18:00.
Laastens: indien daar enige leerder is wat voel hy/sy staan ook 'n kans, die oudisies is steeds oop. Maak gou!
Op 11 November het die grondslagfase aan 'n KFC mini-krieket toernooi in Oudtshoorn deelgeneem. Volgens juffrou en Ina en juffrou Bellona was die aksie net so warm soos die weer. Teen EK Primêr het ons met 11 lopies gewen, maar met 4 lopies teen De Waalville vasgeval. Baie dankie aan die twee opvoeders wat die leerders vergesel het en natuurlik die spelers vir hul entoesiasme. Kyk net hoe spoggerig lyk hulle:
Ons Grondslagfase is sowaar 'n op en wakker klomp! So tussendeur al die lang ure en administrasie het hulle dit goedgedink om 'n beroepsdag vir die kleinspan te reël. Daar was omtrént 'n allegaartjie van beroepe: 'n chef en sheriff (jy moet versigtig wees, Jo...), 'n dokter, 'n brandweerman, 'n hele paar onderwysers, 'n soldaat, 'n ESKOM-tegnikus en, wag daarvoor....., 'n spioen! Dit is ongelooflik hoe hierdie opvoeders eenvoudig aanhou en aanhou en aanhou. Baie dankie! Dankie ook aan die leerders wat die geleentheid met elke ledemaat aangegryp het - julle is kookwater!
Ons is tans besig om die datums vir 2018 op die tuiste se kalender te plaas. Daar is 'n hele paar wat belangrik is - verwittig uself gerus. Onthou asseblief dat die skool volgende week Woensdag reeds vir die leerders sluit. Dit is VERPLIGTEND vir elke leerder om die afsluiting in die skoolsaal by te woon. Ons maak op u samewerking in hierdie verband staat.
Geplaas op 7 November 2017, 13:27
Foto's van onlangse gebeure
Die waarde van die week is Volharding. Baie dankie aan mnr Davids en die Graad 4-klas wat die waarde tydens die saalbyeenkoms behandel het. Die kleintjies het hulself uitstekend van hul taak gekwyt.
Ons plaas vandag foto's van die volgende onlangse aktiwiteite: verlede Vrydag se hoenderbraai ('n GROOT sukses!). die hoërskool prystuitdeling, die laerskool se genomineerde VRL-kandidate se manifesto-plegtigheid en 'n groepie HSL-leerders watverlede Sondag in die NG-Kerk 'n dans-item gelewer het. Ons wil ook graag almal bedank wat by die gemeenskaps-eisteddfod van verlede Saterdag betrokke was. Heelwat van ons personeel was óf as organiseerders óf beoordeellaars betrokke en daar was heelwat inskrywings. Ons lewer later hierdie week meer breedvoerig daaroor verslag.
Ons herinner ook graag aan vanaand se Grondslagfase prysuitdeling om 18:00 in die skoolsaal.
Laerskool VRL-genomineerdes besig met die lees van hul manifesto. O.l.v. Juffrou Radyn.
Laerskool leerders wat Sondag, 5 Nov, in die NG-kerk gedans het.
Mnr Davids maak 'n paar kuikens skrik - Hoenderbraai, 3 Nov.
Meer as 90 kaartjies is deur die graad 5 klas verkoop - Hoenderbraai, 3 Nov.
Hierdie kêrels kén van: Agter staan Mark-Anthony, Sipho, Les, Emile, mnr Willemse, mnr Davids, mnr Crafford en mnr Dekker. Voor staan ons proefstudent, mnr Januarie. YSTERS - Hoenderbraai, 3 Nov
Top 3 in graad 12: Elvezo Josephs (3), Anrico Adams (2) en Jodene Willemse (1) - HS Prysuitdeling
Top 3 in graad 10B: Courney Peceur(3), Marlena Letoulat(2) en CJ Willemse (1) - HS Prysuitdeling
Musiek-item deur Aldricht Makriga (VRL-Voorsitter, 2017) en mnr Dekker - HS Prysuitdeling
Geplaas op 2 November 2017, 17:27
Hoofseun en Hoofmeisie 2018
Rudi Bandjies en Zay-Dee Mentoor is tot die hoofleiers van 2018 verkies. Hartlik geluk en sterkte met die taak wat voorlê! Die VRL belê môre hul eerste amptelike vergadering waar hulle die VRL-Voorsitter, Onder-Voorsitter en Tesourier sal kies. Sodra hierdie proses afgehandel is, sal die volledige VRL 2018 op die webtuiste aangekondig word.
Geplaas op 1 November 2017, 19:15
Die prysuitdeling van gisteraand het moeiteloos verloop, ten spyte van die hitte. Aan elke opvoeder wat by die reëlings betrokke was: julle weet wie julle is - baie dankie! Ons sal binne die volgende 24 uur breedvoerig berig lewer en foto's plaas. Tans is daar sekuriteitsmaatreëls op die optiese netwerk wat ons nie in staat stel om die webtuiste vanaf die skool op te dateer nie. BAIE BELANGRIK: tot tyd en wyl sal opdaterings in die aand geskied.
Die skool sluit komende Vrydag, 3 November, om 12:00. Ons het hierdie reëling ingestel om die onderwysers genoeg tyd te gee om die braaiwerk te doen. Tref asseblief u reëlings om hierby in te pas. Ons hoop om u Vrydag te sien!
Geplaas op 30 Oktober 2017, 15:44
Vandeesweek val die klem op een van die héél belangrikste waardes naamlik Verdraagsaamheid. Die wêreld het dit broodnodig. Die graad 5V klas onder leiding van juffrou Viljoen was vanoggend vir die aanbieding van die waarde verantwoordelik en het die boodskap met 'n skeut Leonard Cohen afgesluit. 'n Week kan beswaarlik beter begin!
Mnr Davids is terug in die saal ná die afsterwe van sy moeder - welkom terug! Mnr Davids het verlede Saterdag verjaar - baie geluk! 'n Geseënde nuwe lewensjaar!
Ons herinner u aan die Hoërskool Prysuitdeling van môre-aand in die skoolsaal: ons begin stiptelik om 19:00.
Riancke Slump het die afgelope naweek as 'n o.14-atleet aan 'n Top 10 byeenkoms deelgeneem. Riancke is tans o.13, maar atlete word toegelaat om in hoër ouderdomsgroepe deel te neem - hulle mag egter nie in jonger groepe deelneem nie. Sy het 'n eerste plek in gewigstoot behaal - pragtig!!
Onthou asseblief die hoenderbraai se kaartjiegeld - daar is nog heelwat uitstaande.
Geplaas op 27 Oktober 2017, 13:30
VRL-Verkiesing en Prysuitdeling
Die jaarlikse VRL-verkiesing het vandag in die skoolsaal plaasgevind. Die nominasies is verlede week afgehandel - ses leerdes per graad is genomineer. Die genomineerdes moes elkeen 'n kort toespraak voorberei en dit voor die hoërskoolleerders en personeel lewer. Daarna is tot stemming oorgegaan - enige DRIE leerders per graad.
Die leerders het hulself waarlik oortref - trouens, 'n hele paar het hul senuwees heeltemal oorkom en kragtig dog formeel en bondig gepraat. Alle sterkte met die verkiesing - die nuwe VRL asook die Hoofseun- en dogter word by volgende week se prysuitdeling bekend gemaak. Die datum van die prysuitdeling is Dinsdag, 31 Oktober om 19:00 in die skoolsaal.
Geplaas op 26 Oktober 2017, 13:47
Gister het die skool Damesdag gevier. Die Intermediêre Fase sowel as die hoërskool se dogters het in stylvolle rokke skooltoe gekom en het om 08:55 na die saal beweeg. Van 9am tot 10am is hulle asook die damespersoneel deur Leandri Willemse en Sharlyn Arends toegespreek. Die onderwerpe het gewissel tussen algemene gedrag, etiket, die geestelike sy van vrouwees, hoe kleredrag mense se houding jeens jou kan beïnvloed en gesonde praktyke op die internet en sosiale media. Na die tyd is tee en koekies bedien. Die dogters is dit eens dat die praatjie uiters leersaam was en is die skool baie dankbaar vir die geleentheid wat vir hulle geskep is.
Leandri spreek die leerders toe, veral oor netiquette - die korrekte gebruik van die internet.
Sharlyn in aksie. Tydens haar praatjie het sy 'n gedaanteverwisseling ondergaan soos wat sy stuk-stuk grimering aangesit het. Juweliersware, stylvolle skoene, pragtige rok en 'n moderne haarstyl het tussenin gevolg. Dit was werklik indrukwekkend en het die gedagte dat slordige kleredrag onaanvaarbaar is, treffend uitgebeeld.
Krieket teen Kairos
Die hoërskool het op Dinsdag, 24 Oktober, teen Kairos op Heidelberg gespeel. Kairos het 160 lopies in hul toegelate 20 boulbeurte aangeteken. Ons het 'n groot hoeveelheid ekstras afgestaan - dit het ons ongelukkig die wedstryd gekos.
Ons kolfbeurt van 120 almal uit het egter 'n pragtige 50-tal van John-Dee Freeman ingesluit. Baie geluk, JD! Hy is ook ons Senior Krieketspeler van die jaar.
Baie dankie aan die span se afrigter, mnr Willemse, vir die reëlings rondom die jaar se wedstryde. Hiermee kom die hoërskool-wedstryde dan tot 'n einde. Die eksamen kom bitter vinnig nader en die leerders moet alle energie na hul akademie kanaliseer - ons wil regtig nie enige "golden ducks" sien nie...
Geplaas op 24 Oktober 2017, 08:46
Dit is met ontsaglike skok en ongeloof dat ons van die skielike en totaal onverwagte heengaan van juffrou Karien se broer, Claude, verneem. Hy is gistermiddag aan 'n hartaanval oorlede. Ons harte en gebede is by julle en die kinders - mag julle vertroosting in hierdie hartseer tyd vind. Mev Schultz sal intussen in tannie Karien se plek waarneem - baie dankie, veral op kort kennisgewing.
Geplaas op 23 Oktober 2017, 14:05
Welkom by week 3! Die waarde vir die week is Respek, vanoggend treffend deur juffrou Heimi van Wyk en die graad 7's uitgebeeld. Baie dankie vir al die moeite en voorbereiding!
Ons dink vandag met medelye aan mnr Davids en sy gesin wat hul moeder en ouma aan die dood afgestaan het. Mag u in hierdie moeilike tyd van rou ryklik deur die genade, liefde en vrede van die Heilige Gees omvou word. Ons bid u alle sterkte toe. Dankie aan mev Martin wat in mnr Davids se plek waarneem.
Graag herinner ons aan die hoenderbraai van 3 November. Kaartjies kos R50 en is óf by mnr Crafford óf die sekretaresse beskikbaar. Vir die prys ontvang u 'n boudjie, dy, twee slaaie en 'n broodjie. Op hierdie stadium gaan HSL se trompoppies asook een van die ander skole se poppies optree. Enige ander reëlings sal eersdaags aan u gekommunikeer word.
Die eksamen kom blitsig nader - motiveer asseblief u kind(ers) om vroeg reeds met hul voorbereiding te begin. Ons skryf oor die hele jaar se werk!
Ons wens u 'n week vol voorspoed toe.
Geplaas op 19 Oktober 2017, 11:05
Video- en media-afdeling
Pas is 'n nuwe afdeling tot die webtuiste toegevoeg: video's en ander media. Soos u van die naam kan aflei, word enige relevante video- en klanklêers geplaas. Ons is deeglik daarvan bewus dat data geld kos en daarom probeer ons die lêers so klein as moontlik hou, sonder om kwaliteit in te boet. Die grootte van die lêers sowel as die lêertipe word pertinent aangedui.
U sal die afdeling aan die linkerkant van die webtuiste vind, onder verjaarsdae - kliek gerus hier. Kliek/tap op 'n foto om die video af te laai/te "stream".
Geplaas op 19 Oktober 2017, 07:47
Geen twyfel te trek in Graad 6-klas se toewyding
Ekstra klasse word normaalweg met senior leerders geassossosieer, veral graad 12. Dit is amper ongehoord dat jonger leerders daarby betrek word, maar dit is presies wat tans in die Intermediêre Fase gebeur, veral met die oog op die sistemiese evaluering van môre. Die graad 6-klas het gisteraand by die skool bymekaar gekom om addisionele onderrig te ontvang. Die week se waarde is hoeka toewyding en dit was hoeka die graad 6-klas wat die waarde Maandag behandel het. Praat van "practice what you preach!" Baie dankie aan juffrou Linda Radyn wat haar aand hiervoor opgeoffer het - uitmuntend!
Geplaas op 18 Oktober 2017, 07:47
Ouers, neem asseblief kennis dat die skool vandag om 13:00 sluit. Die graad 12's se finale verfiëring van hul SBA-punte vind tans plaas en die leerkragte wat nie Maandag kon gaan nie, moet vandag na Oudtshoorn reis. Tref asseblief u reëlings dienooreenkomstig.
Ons herinner weereens aan môre-aand se begrotingsvergadering om 18:00 in die skoolsaal. Die bussie sal beskikbaar wees om u op en af te laai.
Geplaas op 17 Oktober 2017, 12:06
Die waarde vir die week is Toewyding. Baie dankie aan mnr Crafford en die graad 6-klas vir die behandeling van die waarde tydens gisteroggend se saal.
U ontvang vandag 'n briefie wat asseblief op die laatste teen Vrydag, 20 Oktober, saam met u kind teruggestuur moet word. Ons is besig om die skool se databasis op te dateer en benodig hierdie inligting dringend. Herinner asseblief u kind om die briefie vir u te gee.
Ons Hoërskool krieketspan onder leiding van mnr Willemse sou vandag op Heidelberg teen Kairos krieket gespeel het. Die wedstryd is egter op kort kennisgewing gekanselleer.
Dan wil ons u graag aan komende Donderdagaand, se begrotingsvergadering herinner. Dit vind in die skoolsaal plaas. Die skool se bussie word beskikbaar gestel om lede van die gemeenskap by die gemeenskapsaal in Nissenville op en af te laai.
Verder, óók op komende Donderdag, vind die jaarlike sistemiese toetse in Wiskunde en Afrikaans vir grade 3, 6 en 9 plaas. Maak asseblief seker dat u kind in die skool is - dit is baie belangrik dat almal die toetse aflê.
Laastens is dit baie aangenaam om u mee te deel dat die Suid-Kaapse Kinderkoor tans met oudisies besig is. Die koor bestaan al baie jare en het reeds uitstekend by internasionale kompetisies presteer. Enige leerder wat voel dat hy/sy goed genoeg is om 'n suksesvolle oudisie af te lê, moet hul name voor Vrydag, 20 Oktober, by mnr Dekker indien. Die koorleier, mnr Jan-Erik Swart, sal die oudisies binne die komende drie weke behartig. Die oudisies fokus nie op tegniek nie, eerder stemgehalte, "pitch" en noothouvermoë. Kinders wat instrumente bespeel kan ook 'n oudisie aflê. Indien u kind suksesvol is, lê die keuse vir deelname egter steeds by u.
Geplaas op 13 Oktober 2017, 14:22
Vandag is tegelyk hartseer en opwindend - die matrieks is vir alle praktiese doeleindes klaar met skool. Natuurlik lê die NSS-eksamen nog voor, maar hul dae van take en tuiswerk is verby. HSL het 'n jare-lange tradisie wat met hierdie dag gepaard gaan: die matrieks laat hul hemde teken, kom saam met die personeel in die saal byeen, geniet 'n bordjie eetgoed (dankie Stanley's!!), lê die eed af (dit bind die leerders om te alle tye eerlik tydens die eksamen te wees) en brei uit oor hul toekomsplanne. Voorts word die eksamenreëls deur die skoolhoof behartig.
Vanjaar het mnr Deon Meyer en mnr Andrew Viljoen by ons aangesluit. Mnr Meyer is 'n lid van die SBL terwyl mnr Viljoen vanjaar by die volledige NSS-eksamen as opsiener betrokke is. Baie dankie vir u teenwoordigheid! Mnr Meyer het dit pertinent genoem dat baie harde werk vir die leerders voorlê, maar dat dit deur en deur die moeite werd is. Ons hoop die matrieks het aandagtig geluister!
Na die afhandeling van alle formaliteite, het Aldricht Makriga, die VRL-Voorsitter en Elcardo Rothman kitaar en klavier gespeel - werklik uitstekend. Ons het so ongelooflik baie talent in Ladismith - dit moet net ontgin word!
Aldricht, in meesleurende luim Elcardo, mnr Dekker se protégé
Hierna het die leerders die nodige dokumentasie ontvang en het hulle die terrein via die gebruiklike erewag verlaat. Die stilte in die gange is oorverdowend... Alle grappies op 'n stokkie: matrieks, dit gaan jul geweldig. Fokus voluit op jul boeke! Hoe meer julle insit, hoe meer sal jul uitkry. Alle heil en patatskille (lees: voorspoed)!
Lead the way: Llendlova Cederas (VRL-Ondervoorsitter) en Aldricht.
Leerders vorm die tradisionele erewag.
Die klas van 2017.
Geplaas op 10 Oktober 2017, 16:42
Die VRL van HSL is 'n geruime tyd reeds besig om 'n nuwe projek van die WKOD, TalkUbuntu, uit te probeer en beter te leer ken. Die woord Ubuntu is moeilik om te vertaal, maar dit kom neer op menslike waardes sowel as deernis en menslikheid. Een slagspreuk wat met die konsep van Ubuntu gepaardgaan, is "Ek is omdat ons is. Saam is ons een." Die projek het dus onder andere ten doel om die betekenis en belangrikheid van Ubuntu onder skoolkinders te versprei en wanpersepsies oor kultuur en ras verder uit te wis.
Aan die hoof van die projek is mnr Tom Johnson. Mnr Johnson was vandag op sy vierde besoek aan die skool en het die VRL verder opgelei. Nuwe inhoud op die webtuiste is bespreek en die leerders het die geleentheid gekry om hul opinie van Ubuntu op skrif te stel. 'n Hele paar nuwe video's is voorts vertoon. Die konsep asook oorsprong van ras is bespreek. HSL se VRL is geregistreerde gebruikers op die TalkUbuntu webtuiste en kan bydraes aanlyn maak. Die volgende stap is om 'n TalkUbuntu-klub by die skool te stig en meer leerders op die webtuiste te registreer.
Mnr Johnson besig om die VRL in die VOO-lokaal op te lei
Twee videogreep-skermskote: "I am not a label"; "LOVE" (onder)
Geplaas op 10 Oktober 2017, 11:39
Gesimuleerde busongeluk / ongelukstoneel
Vanoggend was 60 leerders van HSL by 'n inisiatief van Ladismith se plaaslike polisie, paramedici, brandweer en die Alan Blyth hospitaal betrokke. 'n Fiktiewe ongelukstoneel is deur die 60 leerders voorgestel - hulle was die "slagoffers" van 'n busongeluk. 'n Brandende buiteband, "beserings" wat gewissel het van noodlottig tot frakture, interne bloeding en skrape en snye asook regte mediese toerusting en personeel het op die terrein krioel. Die beseerders is deur gekwalifiseerde persone op die toneel "behandel" en na die hospitaal geneem. Die brandweer is ingespan om die brand te blus. Uiteraard was daar nie regtig 'n ongeluk nie, maar dit is steeds iets wat ongelukkig daagliks op ons paaie plaasvind en is dit uitstekend om te sien dat ons plaaslike persone paraat en professioneel optree.
Buiteband wat brand Brand word geblus
Geplaas op 09 Oktober 2017, 16:03
Graag verwelkom ons u terug in die vierde en finale kwartaal. Ons vertrou u het 'n aangename verposing saam met u kind(ers) geniet en dat u batterye ook kans gekry het om te herlaai. 'n Baie besige dog interessante kwartaal lê weereens voor, met die Nasionale Senior Sertifikaat (NSS) Eksamen wat reeds volgende Maandag afskop. Soos gebruiklik verskyn belangrike datums op die kalender links - neem gerus kennis. Gedurende die vakansie het 'n hele klompie bedrywighede plaasgevind - ons deel dit graag.
'n Hele paar hoërskool-opvoeders was deel van 'n lenteskool-inisiatief, gereël deur die HSL-personeel. Die doel was om die graad 12 leerders verder vir die komende NSS-Eksamen te skaaf. Baie dankie aan elke opvoeder wat betrokke was asook elke matriek-leerder wat, ná 'n harde September-eksamen, van die kans gebruik gemaak het. Julle harde werk en toewyding word raakgesien en sal verseker vrugte afwerp.
Leierskapkamp, Tulbagh: 1 Oktober tot 7 Oktober
Vyf leerders, Liam Jordaan, Kimberley Blignaut, Duvan Delport, Delrise Booysen en Monica Linderts, is verlede kwartaal gekies om aan 'n nasionale leierskapskamp in Tulbagh deel te neem. Die tema, soos u kan aflei, het vernaam op leierskap gefokus. Tydens vanoggend se saalbyeenkoms het Kimberley meer oor die weeklange ervaring uitgebrei.
'n Vakansie was dit verseker nie! Soggens was die leerders reeds om 04:30 uit die vere om teen 04:50 gereed te wees vir fiksheidsoefeninge - sjoe! Ander aktiwiteite het die volgende ingesluit: intieme kennismaking met 'n hindernisbaan, bergklim na die waterval, gesprekke en werkswinkels oor leierskap, 'n kultuuraand waar veskillende kulture soos die Zoeloe, Xhosa, Sotho ens. voorgestel is en sportaktiwiteite.
Die leerders was aanvanklik effe sku, maar het, soos die dae verbygegaan het, meer gemaklik geword en uiteindelik hul eie stem gevind. Die afskeid was moeilik, maar ook mooi, met nuwe vriendskappe wat gesmee en bande wat versterk is. Baie dankie aan die organiseerders! Hieronder dan 'n foto van die vyf in hul spoggerige groen Trailblazer baadjies:
V.l.n.r.: Monica Linderts, Delrise Booysen, Kimberley Blignaut, Liam Jordaan en Duvan Delport
Toneelfees, Heidelberg: 5 Oktober
Die Hoërskool is op 9 Augustus 2017 deur die Goliath Davids toneelgroep besoek - ons het by 'n vroeër geleentheid daaroor berig. 'n Groepie belowende HSL-akteurs, onder leiding van juffrou Griebelaar, het daardie aand hul eerste proesel van toneelspel gekry. Daarná het die groepie vir 'n toneelfees in Heidelberg ingeskryf en begin repeteer. Na weke se harde werk, natuurlik met 'n lastige toetsreeks tussenin, het die toneelgroep, vergesel deur juffrou Griebelaar, de Villliers asook mnr Wean Januarie, op Donderdag, 5 Oktober, na Heidelberg koers gekies. Die dag het met 'n repetisie op die hoofverhoog afgeskop waarna die leerders die dorp se swembad besoek het:
Soos die tyd van optrede al hoe nader gekom het, het die senuwees ook al hoe erger geword. Daar was immers nie nou 'n regisseur wat elke dan en wan "Sny!" kon uitroep en die toneel laat oordoen nie! Met die optrede het dit egter heel goed gegaan. Hier en daar het die geheues die spelers effe in die steek gelaat, maar kon hulle improviseer en die stuk steeds suksesvol voltooi. Chleo Lawedien se monoloog was hartroerend en beeldskoon. Juffrou Griebelaar was verál beïndruk met die leerders se gedrag asook energie. Kinders, baie dankie! Toneelspeel is 'n besonderse uitdagende kunsvorm, een waarvoor dissipline in dubbel-dosisse benodig word. Ons sien uit na nóg produksies!
Die naweek van 6 Oktober het die matrieks van 1987 hul Alma Mater besoek. Hulle is oudergewoonte op 'n toer deur die skool geneem en ons voorman, Karel de Kock, was so gaaf om die span met die trekker te vervoer. Ons glo julle het heerlik gekuier en dat die besoek vir meer as net 'n tikkie nostalgie gesorg het.
Hou gerus die webtuiste dop vir verdere nuus en aktiwiteite wat ons aanpak - daar gaan hierdie kwartaal 'n hele paar wees. Die TalkUbuntu span lê hoeka môre reeds besoek af - binnekort meer daaroor.